Αιδεσιμότατε εκπρόσωπε του Σεβασμιοτάτου Μητροπολίτη κκ Νεκταρίου,

κ. Υπουργέ,

κ. Αντιπεριφερειάρχα,

Σεβαστοί επίσημοι προσκεκλημένοι,

Εκλεκτοί επιστήμονες και ομιλητές,

Κυρίες και Κύριοι,

Θα ήθελα καταρχάς να σας ευχαριστήσω για την πρόσκληση, να συγχαρώ το Κέντρο Πρόληψης «Ελπίδα Ζωής» της Περιφερειακής Ενότητας Αργολίδας και το Σύλλογο Καρκινοπαθών και Φίλων Ν. Αργολίδας και τους ομιλητές για τη συμβολή τους στη σημερινή εκδήλωση με αφορμή την Παγκόσμια Ημέρα κατά του Καπνίσματος.

O OKANA εκτιμά ιδιαίτερα την ευαισθητοποίηση και το ενδιαφέρον της τοπικής κοινότητας να συμβάλει με σημαντικές δράσεις στην πρόληψη και αντιμετώπιση του εθισμού από το κάπνισμα. Σε αυτό αποφασιστικό ρόλο παίζει το Κέντρο Πρόληψης των Εξαρτήσεων και Προαγωγής της Ψυχοκοινωνικής Υγείας «Ελπίδα Ζωής» με τις δραστηριότητες και το ιδιαίτερα αξιόλογο έργο, που αναπτύσσει κατά την διάρκεια της συνεχούς παρουσίας του στο χώρο της Πρόληψης ενάντια σε όλες τις εξαρτήσει, νόμιμες και μη.

Για να είμαστε ειλικρινείς, ως χώρα, έχουμε καθυστερήσει να αντιμετωπίσουμε με ενιαίο τρόπο επιστημονικά τεκμηριωμένο όλες τις εξαρτήσεις και έχουμε ακόμα πολύ δρόμο να διανύσουμε. Εξαρτήσεις που αφορούν και συνήθειες απόλυτα νόμιμες, οι οποίες κλιμακώνονται και εξελίσσονται σε προβληματικές συμπεριφορές εξάρτησης

Σήμερα, παρά την εκτεταμένη πληροφόρηση και τα ανησυχητικά στοιχεία για τις επιπτώσεις στη υγεία από τη χρήση καπνού, το κάπνισμα συνεχίζει να αποτελεί μια από τις πλέον διαδεδομένες συνήθειες του πληθυσμού της χώρας, με πολλαπλές επιπτώσεις στην υγεία και την ίδια τη ζωή του ατόμου.

Στις περισσότερες περιπτώσεις η καπνιστική συνήθεια ξεκινά και εγκαθίσταται στην εφηβεία. Η πρόωρη έναρξη του καπνίσματος αυξάνει τον κίνδυνο για συστηματικό κάπνισμα κατά την ενηλικίωση αλλά και τον κίνδυνο χρήσης άλλων ουσιών.

Σύμφωνα με στοιχεία έρευνας το 2011, ένας (1) στους 7 μαθητές 13-18 ετών καπνίζει συστηματικά, ενώ ένας (1) στους 16 είναι βαρύς καπνιστής και καπνίζει πάνω από μισό πακέτο τσιγάρα την ημέρα.

Με αφορμή τα παραπάνω αξίζει να αναφερθώ στην παρουσίαση του Υλικού πρόληψης με τίτλο: ”Κάπνισμα; Όχι εμείς” που έγινε στην Θεσσαλονίκη την Πέμπτη 29 Μαΐου και το οποίο δημιουργήθηκε από έμπειρα στελέχη των Κέντρων Πρόληψης του Νομού Θεσσαλονίκης: Δίκτυο ΆΛΦΑ, ΕΛΠΙΔΑ, ΠΥΞΙΔΑ, ΣΕΙΡΙΟΣ, το Κέντρο Πρόληψης Ροδόπης ΟΡΦΕΑΣ, το Κέντρο Πρόληψης Ξάνθης ΕΚΦΡΑΣΗ, το ΕΚΤΕΠΝ καθώς και το Τμήμα Εφαρμογών Πρόληψης του ΟΚΑΝΑ.

Οι παραπάνω ένωσαν τις δυνάμεις τους και δημιούργησαν ένα πρωτοποριακό και διαδραστικό εκπαιδευτικό υλικό πρόληψης του καπνίσματος με στόχο την πρόληψη έναρξης της χρήσης του καπνού σε παιδιά Δ΄, Ε΄ και Στ’ τάξης του δημοτικού, όπου παρατηρούνται οι πρώτοι πειραματισμοί και οι πρώτες δοκιμές τσιγάρου

Το συγκεκριμένο υλικό εφαρμόστηκε σε 57 σχολεία των νομών Θεσσαλονίκης, Ξάνθης και Ροδόπης και μετείχαν συνολικά 1491 μαθητές, ενώ ,επιπλέον, είναι υποψήφιο για το βραβείο European Drug Prevention 2014 του Pompidou Group.

Τα Στελέχη πρόληψης σε ολόκληρη την Ελλάδα θα εκπαιδευτούν πάνω σε αυτό το πρωτοποριακό πρόγραμμα, ώστε με τη σειρά τους να εκπαιδεύσουν, με την έναρξη της σχολικής χρονιάς, εκπαιδευτικούς αλλά και γονείς.

Ήδη χτες πραγματοποιήθηκε στη Θεσσαλονίκη Σεμινάριο για στελέχη Κέντρων Πρόληψης της Βόρειας Ελλάδας, ενώ άμεσα πρόκειται να διοργανωθεί εκπαίδευση από το Κέντρο Εκπαίδευσης και Εποπτείας του ΟΚΑΝΑ στην Αθήνα με συμμετέχοντες στελέχη Κέντρων Πρόληψης από την υπόλοιπη Ελλάδα.

Στόχος είναι η προσέγγιση περίπου 10.000 μαθητών και αντίστοιχου αριθμού γονέων για τον επόμενο χρόνο, με εκτίμηση να εκπαιδευτούν 50.000 μαθητές δημοτικού την επόμενη πενταετία μέσα από αυτή την ολιστική παρέμβαση πρόληψης.

Τέτοιες δράσεις, όπως αυτή στη Θεσσαλονίκη, αλλά και η σημερινή, εδώ στο φιλόξενο Άργος σηματοδοτούν το ενδιαφέρον και την προτεραιότητα, που δίνουν τόσο τα Κέντρα Πρόληψης όσο και ο ΟΚΑΝΑ στην πρωτοβάθμια πρόληψη, ενώ αποδεικνύουν εμπράκτως ότι όπου υπάρχουν άνθρωποι με ανησυχίες και ευαισθησία τα αποτελέσματα μπορεί να είναι εντυπωσιακά

Κλείνοντας θα ήθελα και πάλι να ευχαριστήσω όλους όσοι βοήθησαν να γίνει η σημερινή εκδήλωση, τους ομιλητές και όσους μας τίμησαν με την παρουσία τους

Επίσης, να ευχηθώ στο Κέντρο Πρόληψης «Ελπίδα Ζωής» να συνεχίσει να αποτελεί σημείο αναφοράς, ως μία αναγνωρισμένη δομή Πρόληψης και με εκδηλώσεις όπως η σημερινή να μη σταματήσει να προβάλλει και να γνωστοποιεί το έργο, που επιτελείται σε επίπεδο Πρόληψης και Αγωγής Υγείας στην Περιφέρεια Αργολίδας από το 2003 έως σήμερα, αποτελώντας πρότυπο και για τις υπόλοιπες περιοχές

Ο κοινός στόχος μας ενώνει και δεν είναι άλλος από τη δημόσια υγεία, την ασφάλεια, την ίδια τη ζωή ενός παιδιού.

Έχουμε όλοι χρέος, ο καθένας από τη δική του θέση, να επενδύσουμε στις μελλοντικές γενιές και να τις προστατεύσουμε.

Το οφείλουμε στα ίδια μας τα παιδιά, μας το επιβάλλει η συνείδησή μας.